Il-Qorti ma laqgħetx it-talba li għamlu Grace Borg u Andrea Milana dwar ksur ta’ kuntratt mill-kantanta Thea Falzon Garrett, rebbieħa tal-Malta Eurovision Song Contest fl-2010. Borg u Milana sostnew fil-Qorti li huma kellhom ftehim esklussiv mal-artista, madankollu l-Qorti ppreseduta mill-Imħallef Lorraine Schembri Orland ma laqgħetx it-talba tagħhom. Dan għall-fatt li l-ġenituri tal-kantanta li kienu huma li ffirmaw il-kuntratt meta Thea kienet għadha minorenni ma setgħux jiffirmawh f’isimha mingħajr l-awtorizzazzjoni tal-qorti. Fit-termini tal-kuntratt iffirmat fl-1 ta’ Novembru 2009, Grace Borge inħatret bħala l-manager personali tal-kantanta u kienet intitolata għal 15% tad-dħul kollu mill-artista matul il-kuntratt li kien validu għal sena. Grace Borg sostniet li hija kienet dovuta €18,000 għas-servizzi li hija tat lil Thea Garrett. Madankollu fis-sentenza tagħha, l-Imħallef Schembri Orland qalet li f’termini tal-liġi, il-ġenituri setgħu jaġixxu f’isem il-bint, iżda ma setgħux jiddisponu mill-proprjetà ta’ binthom jew joħolqu sitwazzjonijiet fuq il-proprejtà tal-bint mingħajr il-kunsens tal-qorti. Dan għar-raġuni li l-qorti tkun trid teżamina jekk l-aħjar interess tat-tifla kienx qiegħed jiġi mħares. F’dan il-każ il-ftehim li daħlu għalih il-ġenituri ta’ Thea kien joħloq obbligazzjonijiet kemm fuq Borg u anke fuq il-kantanta. Dan kien ifisser li l-ġenituri tagħha għamlu att ta’ amministrazzjoni straordinarja mingħajr l-awtorizzazzjoni tal-qorti, liema awtorizzazzjoni kienet meħtieġa.